Više od 43,5 milijuna građana u SAD nema zdravstveno osiguranje (30/9/03) - 2003-09-30
Uzroci: značajno povećanje troškova osiguranja, kao i povećanje broja poslodavaca koji smanjuju ili posve uskraćuju plaćanje za zdravst
Kako izvješćuje 'New York Times', broj građana bez zdravstvenog osiguranja prošle je godine porastao za gotovo dva i pol milijuna - što je najveće takvo pojedinačno povećanje neosiguranih osoba u čitavom desetljeću. Ukupno u Sjedinjenim Državama ima više od 43 i pol milijuna osoba bez zdravstvenog osiguranja - piše njujorški list. Prema izvješću Ureda za popis stanovništva, glavni razlog takvog skoka je nagli porast cijena zdravstvenog osiguranja. Tome treba dodati, kako piše njujorški list, i značajan broj poslodavaca koji su smanjili ili posve uskratili plaćanja za zdravstveno osiguranje svojih uposlenika. Gotovo 20 milijuna ljudi koji rade puno radno vrijeme nema nikakvo zdravstveno osiguranje. Bez obzira na urgiranja s raznih strana, - pa i samog ministra zdravstva Tommyja Thompsona -, da se Kongres pozabavi tim problemom, 'New York Times' piše da nema mnogo šanse da se to pitanje nađe na dnevnom redu rasprava zakonodavaca. Oni su, naime, preokupirani načinima pomoći drugom, mnogo većem segmentu populacije - starijim osobama. Doduše, ti građani već imaju zdravstveno osiguranje, državni Medicare, ali, kako ističe njujorški list, oni su politički vrlo moćna skupina, pa njihove teškoće s pokrivanjem troškova zdravstvene skrbi privlače veću pažnju zakonodavaca. Iz bostonskog 'Christian Science Monitora' pažnju privlači napis o neočekivanim metodama rasparčavanja dječje pornografije. Kako je otkrila istraga njujorškog tužilaštva, internetski sajtovi koji služe za razmjenu glazbe, - recimo Kazaa ili Morpheus -, sjajno su utočište prodavačima pornografije. Dovoljno je, kako izvješćuje bostonski list, jednostavno utipkati ime Britney na tim sajtovima, - kao da se traže pjesme Britney Spears -, a da se u odgovor, uz glazbu, dobije i mnogo grafički krajnje eksplicitnih sadržaja. Za sada je već uhićeno dvanaest osoba, a istrage još nisu okončane.